Ulkoministeri Timo Soini (sin) ajaa Ilta-Sanomien tietojen mukaan kabinettipäällikköään Raili Lahnalampea Suomen suurlähettilääksi Irlantiin. Salassa jo hyvin pitkälle hoidettu kuvio pysähtyi hallituksen eroilmoitukseen. Suurlähettilään nimittää presidentti Sauli Niinistö.

Irlanti ja Dublin ovat ulkoministeri Timo Soinille (sin) rakkaita paikkoja.

Monet odottivat, että Soini junailee jopa itsensä sinne suurlähettilääksi ulkoministeriytensä päätteeksi.

Soini ei ole sinne menossa. Sen sijaan Soini ajaa Ilta-Sanomien tietojen mukaan Dublinin suurlähettilääksi kabinettipäällikköään Raili Lahnalampea.

Lahnalammen nimitys on käynyt jo ns. salaisena valtioneuvoston käsittelyssä. Parhaillaan Lahnalammen nimi on normaalimenettelyn mukaisesti tutkittavana kohdemaassa eli Irlannissa.

Lopullinen nimitys oli tarkoitus tuoda nopeasti valtioneuvoston käsittelyyn vielä ennen vaaleja. Hallituksesta tuli kuitenkin toimitusministeristö nopeammin kuin Soinin arvasikaan eli perjantaina.

Samalla se pysäytti kaikki nimityskuviot.

Ensi viikolla onkin tarkoitus selvittää, miten muun muassa suurlähettiläsnimityksissä edetään. Suurlähettiläät nimittää presidentti Sauli Niinistö ulkoministeri Soinin esityksestä.

Dublinin lähetystöä on johtanut suurlähettiläs Jaana Teckenberg vuodesta 2015 saakka.

Soinin kabinettipäällikkönä koko hallituksen ajan toiminut Lahnalampi on eduskunnan ulkoasianvaliokunnan valiokuntaneuvos. Edellisellä vaalikaudella uav:ta johtanut Soini nappasi Lahnalammen valiokunnasta mukaansa siirtyessään ministeriksi.

Asiasta syntyi syntyi kohu, sillä eduskunta joutui antamaan oman panoksensa Lahnalammen palkkaan myös ulkoministeriössä. Koska ministerien erityisavustajien palkat ovat valiokuntaneuvosten palkkoja pienemmät, eduskunta päätti maksaa Lahnalammelle lisäpalkkaa.

Ulkoministeriössä Lahnalammen palkka oli 6 190,34 euroa kuukaudessa. Tämän päälle hän saa eduskunnan maksaman 1 649,24 euron kuukausittaisen lisäyksen. Yhteissumma vastaa hänen valiokuntaneuvoksena saamaansa kuukausiansiota.

Tapausta pidettiin kummallisena, koska eduskunta harvoin maksaa lisäpalkkaa virkamiehelle, joka siirtyy poliittiseen tehtävään. Kansliatoimikunta hyväksyi asian, kun siihen löytyi sopiva ennakkopäätös aikaisemmilta vuosilta. Puolueen jäsen Lahnalampi ei ole.

Lahnalammen suurlähettiläsnimitys ei ole ainoa, joka joutui vaikeuksiin, koska hallitus muuttui toimitusministeristöksi jo viisi viikkoa ennen vaaleja.

Nimitystä odottavat ainakin puolustusvoiman seuraava komentaja, sosiaali- ja terveysministeriön kansliapäällikkö, budjettipäällikkö ja joukko muita suurlähettiläitä.

Toimitusministeristön tarkoituksena onkin ensi viikon aikana selvittää mm. oikeuskanslerilta, miten nimityksissä voidaan edetä.